題智果寺
作者：王之道
朝代：宋

paragraphs: 呂侯妙章句，珠玉走鄰境。
想當落筆時，豪邁不淹頃。
智果古精舍，松篁轉岡嶺。
幽人所盤礴，俗客作遠屏。
春雲忽解剥，林日光炯炯。
門迎有高僧，烏用賦渴井。
開緘讀數過，令我發深省。
老來習懶放，萬事廢不整。
猶憐閒中趣，日月頗增永。
何當遂浮家，百口具舴艋。
不見六一翁，夢寐在清潁。
人生會如意，歲晚果得請。